San Juan 5
I Jesus xu walijsaj jun clis
1Xo'on pan jubi', 'o tan chic jun nima'ij que i aj Israel winak, rumal-i, i Jesus xa 'e chic pa Jerusalen. 2Pa tinimit-le, 'o jun u chibe, "Ocbal bic que i chij" ca bix che. Chu nakaj ile 'o jun atinbal, "Betésda" u bi piqui ch'awbal i aj Israel winak; ile 'o jo'ob uwachja che. 3I chi tak ja-le, chila je cotz'bam wi u q'uial iwabib. 'O i je mawach chique, 'o i je sic, xak 'o i lic n-que silab taj. Conojel coy'em u silabic i ya, 4man xa co'on tan ca c'un jun ángel col u silabsaj i ya. Are ca silab i ya, i nabe iwab chi coc chupam, cutziric, xa bi chi c'axil 'o che. 5Chiquixol i iwabib chila 'o jun achi chi 'o chic tréinta y ócho junab che u jekanic i yobil che. 6I Jesus xril u wach i achi-le chi cotz'o-lic, xak xu nabej chi q'uial chic junab 'o i yobil che. Are 'uri xu bij che:
—¿Cawaj cat utziric?
7I iwab xu bij:
—Nim laj winak, n-ta jun quin towic quin oc pa ya, are ca silabic. Are quin 'an pen i oquic pa atinbal, jun chic cu min la rib nabe chinwach yin —co'ono.
8I Jesus xu bij che:
—Chat walijok, cha molo bi a soc, y chat binok.
9I achi juntir xutziric, xu yac bi u soc, y xoc chi binic.
Are i 'ij xa 'an wi ile, are i uxlambal 'ij. 10Rumal-i, i nimak tak aj Israel xqui bij che i achi chi utzirnak:
—Wo'or uxlambal 'ij, n-ca majaw ta chawe awekam a soc —xe cha che.
11Ire xu bij chique:
—Are i xin utzirsawic, are ire xu bij chwe: "Cha molo a soc y chat binok," xu bij chwe.
12Ique xqui tz'onoj che:
—¿Pachin i achi-le chi xu bij chawe, cha molo i a soc y chat binok? —xe cha.
13I achi n-xretamaj tu wach pachin i xutzirsawic, man i Jesus we' xel chiquixol i u q'uial winak chila. 14Xo'on pan jubi', i Jesus xu rik chic i achi pa rachoch i Dios y xu bij che:
—Chatape', wo'or at utzirnak chic. Mat macun chic, man pent ca pe chic jun c'ax chawij, mas nim chuwach ile —xu bij che.
15I achi xtzalijic, y xu bij chique i nimak tak aj Israel chi are i Jesus are i xutzirsawic. 16Te'uri i nimak tak aj Israel xqui jek u tzucuxic ch'o'oj chirij i Jesus; cacaj quiqui camsaj, man que rutzirsaj i winak pa uxlambal 'ij. 17I Jesus xu bij chique:
—In Kajaw 'ij 'ij ca chacunic (tupu uxlambal 'ij); rumal-i xak queje quin 'an yin —xu bij.
18Rumal i tzij-le chi xqui ta, i aj Israel winak xqui cowij u tzucuxic u mac i Jesus, camsabal-re. Xpe coywal che, n-xui ta rumal cu kajsaj u 'ij i uxlambal 'ij, xak rumal cu bij chi i u Kajaw are i Dios; queje ile xu junamsaj rib ru' i Dios, xqui bij ique.
I Dios, nim u yom pu'ab u C'ojol
19I Jesus xu bij chique:
—Katzij i quin bij chiwe, yin chi in Rac'al i Dios, n-ta junacos quin 'ano to' pin wach wi; quin 'ano pacha cwilo chi co'on in Kajaw. Man ronojel wach co'on in Kajaw, xak are quin 'an yin, chi in u C'ojol. 20Man in Kajaw c'ax quin u na'o, rumal-i u c'utum chwe ronojel wach co'on ire. Ire xak cu c'ut na chwe juban chic nimak tak chac chuwach in 'anom-le; y yix, are quiwil ile, quix oc na 'il che. 21In Kajaw que u yac chic i je camnak y cu ya qui c'aslemal, xak queje yin quin ya qui c'aslemal pachin cwaj quin ya chique. 22N-xui ta la ile. In Kajaw u yom pin'ab quin 'an 'atbal tzij piquiwi i winak; n-are ti ire ca 'ataw tzij piquiwi ique. 23Queje ile u 'anom man craj in Kajaw conojel i winak quiqui coj in 'ij pacha quiqui 'an che ire, quiqui coj u 'ij. Pachin jun n-cu coj ti in 'ij yin, chi in u C'ojol i Dios, xak n-cu coj ta 'uri u 'ij in Kajaw chi in takawnak lok.
24Katzij i quin bij chiwe: we jun cu coj retalil che wach i quin bij, xak cu cuba u c'ux che i Jun chi xin u tak lok, 'o 'uri u c'aslemal chi n-ca q'uis ta chic. Ire n-coc ta pa tojbal mac, man ire n-ta chic pu'ab i camic, ya xa 'ax che u c'aslemal c'ac'. 25Sak laj tzij i quin bij chiwe, ca c'un i 'ij, y are chic i 'ij iri, chi ni'pa i je camnak chuwach i Dios quiqui ta na in tzij yin, chi in u C'ojol i Dios. Ni'pa i quiqui coj in tzij, ca ya' qui c'aslemal. 26Are in Kajaw 'o i c'aslemal ru' y xak xu ya chwe yin chi 'o i c'aslemal wu'. 27Ire xak u yom pin'ab quin 'at tzij piquiwi i winak, man in Achi aj Chicaj. 28Mix oc 'il che iri chi xin bij, man cu rik ni 'ij chi ni'pa i je camnak quiqui ta na in ch'awbal 29y que 'el na lok pa i je muktal wi. Are i xqui 'an i 'utz, ca c'unsax sak chiquiwach, y que c'asi chic. Are i xqui 'an i n-'us taj, ca c'unsax sak chiquiwach, xa ya-bal-que pa tojbal qui mac.
'O i ca 'alijinsawic chi nim u 'ij i Jesucrísto
30Lic n-ta quin 'ano to' pin wach wi; yin quin 'an 'atbal tzij pacha cu bij i Ta chwe. Are i 'atbal tzij chi quin 'an yin, pusuc' quin 'an wi, man n-quin 'an taj pacha i cwaj yin, xa are quin 'ano pacha i craj in Kajaw chi xin takaw lok. 31We xa yin quin bij chiwe chi nim in patan, n-tu chac 'uri chiwe wach i quin bij. 32Xui-ri 'o jun chic cu bij wach in patan yin; y yin weta'am chi ni'pa i cu bij ire, sak laj tzij, 'alijinsabal-re chiwe, in pachin yin. 33Yix xi tak u tz'onoxic che i ma Wan chi aj kajsanel ya; ire, sak laj tzij i xu bij chiwe wach in patan yin. 34Chwe yin, n-ta co'ono we jun winak cu bij wach in patan yin, xui quin c'unsaj chi c'ux wach xu bij ire man cwaj yin qui rik iwelbal chi sak. 35I ma Wan, aj Kajsanel ya, queje te'ek pacha jun 'a' ca juluwic y ca tzunic; y yix kus xiwilo, xui-ri, xa queb oxib 'ij xix quicot che. 36Péro 'o jun c'utbal-re chiwe mas nim chuwach u tzij i ma Wan, chi cu c'ut chiwe in pachin yin. I c'utbal-re chiwe are i nimak tak 'anic chi quin 'ano. Are i 'anic-le, are xin u tak in Kajaw chu 'onquil. Ni'pa tak i 'anicle, are ca c'utuw chiwe chi are i Ta xin takaw lok. 37Xak i Ta, chi xin takaw lok, u yom retalil in pachin yin. Yix ni tom tu ch'awbal, xak n-iwilom tu wach. 38U tzij i Dios n-ta piwanima; 'alaj 'uri che, man ni cubam ti c'ux chwe yin, chi in u takom li Ta. 39Yix lic qui nawsaj iwib che u tzij i Dios tz'ibtalic. Queje ile qui 'ano man qui bij yix, rumal i wuj-le qui rik i c'aslemal chi n-ca q'uis ta chic. Bay, i tzij chi tz'ibtal chuwach wuj-le, are ca binic wach in patan yin. 40Xui-ri, yix n-quiwaj ta quix pe wu', qui rikbej re i c'aslemal-le.
41Yin n-quin tzucuj tu cojic in 'ij cumal i winak. 42N-xui ta la ile, xak weta'am wach u 'anom i c'ux yix; weta'am chi n-c'ax ta qui na i Dios pi c'ux. 43Yin in c'un-nak man xin u tak li in Kajaw, péro yix n-quiwaj ta qui coj in tzij. We tene 'o jun, to' pu wach wi ca c'unic, bay ile qui coj 'uri wach i cu bij chiwe. 44Yix lic 'utz qui ta, are cocsax i 'ij cumal iwachi'il, péro n-qui 'an ta pen u tzucuxic cojbal i 'ij chi ca pe ru' i Dios, ire chi xa jun 'olic. Rumal-i, n-quiwaj ta qui coj in tzij+ . 45Mi ch'obo chi mok are yin quin coj i mac yix chuwach in Kajaw; n-yin taj. Are i mam Moises are i ca cojow i mac; are ire chi i cubam i c'ux yix che u tzij. 46Yix, we ta katzij qui cojo wach xu bij i mam Moises, xak quin i coj ne 'uri yin wach i quin bij. Man i tzij chi u tz'ibam can i mam Moises, are yin chi xin u lapo. 47We n-qui coj taj wach i xu tz'ibaj can i mam Moises, ¿wach u cojic 'uri qui 'ano ni'pa i quin bij yin chiwe? (Queje ile xu bij i Jesus chique i nimak tak aj Israel winak.)